FÆLLES HOLDNING (EF) Nr. 63/98 fastlagt af Rådet den 13. oktober 1998 med henblik på vedtagelse af Rådets forordning (EF) nr. . . ./98 om ændring af forordning (EF) nr. 1734/94 om finansielt og fagligt samarbejde med de besatte områder (98/C 388/02)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 W,

under henvisning til forslag fra Kommissionen,

i henhold til fremgangsmåden i traktatens artikel 189 C (1), og

ud fra følgende betragtninger:

I Rådets forordning (EF) nr. 1734/94 af 11. juni 1994 om finansielt og fagligt samarbejde med de besatte områder (2) fastslås det, at oprettelse og styrkelse af de nødvendige institutioner til, at den offentlige forvaltning kan fungere tilfredsstillende, er af afgørende betydning for udviklingsprocessen på Jordanflodens vestbred og i Gazastriben;

en midlertidig støtte er nødvendigt til dækning af den palæstinensiske offentlige sektors tilbagevendende udgifter;

i artikel 3 i forordning (EF) nr. 1734/94 anføres muligheden af at kombinere Fællesskabets foranstaltninger på Vestbredden og i Gazastriben med finansiering over Bankens egne midler;

det anses for ønskværdigt, at muligheden for rentegodtgørelse kommer til at omfatte projekter på Vestbredden og i Gazastriben inden for de prioriterede områder, der er fastlagt i nævnte forordnings artikel 2, stk. 1;

det er nødvendigt at ændre forordning (EF) nr. 1734/94 for udtrykkeligt at åbne mulighed for sådanne foranstaltninger, især dem der vedrører den palæstinensiske offentlige sektors tilbagevendende udgifter samt rentegodtgørelsen -

UDSTEDT FØLGENDE FORORDNING:

Artikel 1

Forordning (EF) nr. 1734/94 ændres således:

1) Artikel 2, stk. 2 og 3, affattes således:

»2. Fællesskabets bistand kan ydes til investeringsprojekter, gennemførlighedsundersøgelser, faglig bistand og uddannelsesforanstaltninger samt til den palæstinensiske offentlige forvaltnings tilbagevendende udgifter.

3. Fællesskabets finansiering af de i denne forordning omhandlede projekter og aktioner ydes som gavebistand eller rentegodtgørelse i forbindelse med lån finansieret over Bankens egne midler. Rentegodtgørelsen udgør 3 %.«

2) Artikel 4 affattes således:

»Artikel 4

1. Finansieringsafgørelser angående projekter og aktioner, hvortil der ydes gavebistand i henhold til denne forordning, træffes efter proceduren i artikel 5.

2. Finansieringsafgørelser angående samlede bevillinger til foranstaltninger vedrørende fagligt samarbejde, uddannelsessamarbejde og handelsfremmende samarbejde træffes efter proceduren i artikel 5.

Kommissionen underretter regelmæssigt det i artikel 5 nævnte udvalg om anvendelsen af de pågældende samlede bevillinger.

3. Afgørelser om ændring af afgørelser, der er truffet efter proceduren i artikel 5, træffes af Kommissionen, når de ikke indebærer væsentlige ændringer eller en supplerende forpligtelse på over 20 % af den oprindelige forpligtelse.

4. Finansieringsafgørelser vedrørende rentegodtgørelse træffes efter proceduren i artikel 12 i forordning (EF) nr. 1488/96 (*).

(*) EFT L 189 af 30.7.1996, s. 1. Forordningen er ændret ved forordning (EF) nr. 780/98 (EFT L 113 af 15.4.1998, s. 3).«

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i . . .

På Rådets vegne

Formand

(1) Europa-Parlamentets udtalelse af 16. september 1998 (EFT C 313 af 12.10.1998, s. 64), Rådets fælles holdning af 13. oktober 1998 og Europa-Parlamentets afgørelse af . . . (endnu ikke offentliggjort i EFT).

(2) EFT L 182 af 16.7.1994, s. 4.

RÅDETS BEGRUNDELSE

I. INDLEDNING

1. Kommissionen forelagde den 4. december 1997 Rådet et forslag til forordning om ændring af Rådets forordning (EF) nr. 1734/94 af 11. juli 1994 om finansielt og fagligt samarbejde med de besatte områder. Retsgrundlaget for dette forslag er EF-traktatens artikel 130 W.

2. Europa-Parlamentet afgav førstebehandlingsudtalelse den 16. september 1998 (1).

3. Rådet vedtog den 13. oktober 1998 den fælles holdning i overensstemmelse med traktatens artikel 189 C.

II. FORMÅLET MED FORSLAGET

Den fælles holdning tilsigter at bidrage til oprettelse og styrkelse af de institutioner, der er nødvendige for en velfungerende offentlig forvaltning, der på sin side er af afgørende betydning for Vestbredden og Gazastribens udvikling. Fællesskabsstøttens anvendelsesområde bør altså udvides til at omfatte den palæstinensiske offentlige forvaltnings løbende udgifter. I den fælles holdning åbnes der mulighed for, at EIB kan lade rentegodtgørelsen på 3 %, finansieret via Fællesskabets budgetmidler, omfatte alle lån, der bevilges til den offentlige sektor på Vestbredden og i Gazastriben.

III. ANALYSE AF DEN FÆLLES HOLDNING

Europa-Parlamentet har stillet et ændringsforslag om supplering af sjette betragtning.

Kommissionen har foreslået, at dette ændringsforslag accepteres delvist, idet passagen om at udvide samarbejdsperioden udgår. Rådet har fulgt Kommissionens holdning, da det mener, at udvidelsen af samarbejdsperioden nu er dækket af Kommissionens forslag af juli 1998 om en ny forordning, der udvider det finansielle samarbejde til fordel for Vestbredden og Gazastriben.

(1) EFT C 313 af 12.10.1998, s. 64.